32011R1292
L 329/1
SLUŽBENI LIST EUROPSKE UNIJE
PROVEDBENA UREDBA KOMISIJE (EU) br. 1292/2011
od 9. prosinca 2011.
o izmjeni Uredbe (EZ) br. 718/2007 o provedbi Uredbe Vijeća (EZ) br. 1085/2006 uspostavi instrumenta pretpristupne pomoći (IPA)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1085/2006 od 17. srpnja 2006. o uspostavi instrumenta pretpristupne pomoći (IPA) (1) („Uredba o programu IPA”), a posebno njezin članak 3. stavak 3.,
budući da:
(1)
Uredbom Komisije (EZ) br. 718/2007 od 12. lipnja 2007. o provedbi Uredbe Vijeća (EZ) br. 1085/2006 o uspostavi instrumenta pretpristupne pomoći (IPA) (2) predviđena su detaljna pravila za provedbu Uredbe o programu IPA.
(2)
Odredbe Uredbe (EZ) br. 718/2007 o prihvatljivosti operativnih troškova treba uskladiti s okvirnim sporazumima sklopljenim s međunarodnim organizacijama.
(3)
Klauzulu o odstupanju za prihvatljive izdataka u vezi s operativnim troškovima navedenu u posebnim odredbama komponente Prekogranične suradnje treba uskladiti s onom iz komponente Pomoć u tranziciji i jačanje institucija.
(4)
U posebnim odredbama za komponente Razvoj ljudskih potencijala i Ruralni razvoj u člancima 160. i 188. Uredbe (EZ) br. 718/2007 utvrđuju se uvjeti za isplatu predfinanciranja za komponente Razvoj ljudskih potencijala i Ruralni razvoj. S obzirom na iskustva u provedbi tih pravila, iznose predfinanciranja koje Komisija plaća zemljama koje koriste komponente Razvoj ljudskih potencijala i Ruralni razvoj treba povećati i te se odredbe trebaju uskladiti s odredbama o predfinanciranju za komponentu Regionalni razvoj.
(5)
Odredbe propisane ovom Uredbom u skladu su s mišljenjem Odbora za program IPA,
DONIJELA JE OVU UREDBU:
Članak 1.
Uredba (EZ) br. 718/2007 mijenja se kako slijedi:
1.
u članku 34. stavak 3. točka (e) zamjenjuje se sljedećim:
„(e)
operativni troškovi, osim kada je to drukčije propisano na temelju okvirnih sporazuma s međunarodnim organizacijama,”;
2.
u članku 89. stavku 3. dodaje se sljedeći podstavak:
„Operativni troškovi, uključujući troškove najamnine, isključivo vezani uz razdoblje sufinanciranja operacije mogu se smatrati prihvatljivima ovisno o slučaju.”;
3.
u članku 160. stavak 3. zamjenjuje se sljedećim:
„3. Uz odredbe članka 42., plaćanja za predfinanciranje iznose 30 % doprinosa Europske unije za posljednje tri godine predmetnog programa i vrše se kada su ispunjeni uvjeti iz članka 42. stavka 1. Ako je nužno, s obzirom na dostupnost proračunskog izdvajanja, predfinanciranje se može izvršiti u dvije rate.”;
4.
u članku 160. briše se stavak 4.;
5.
u članku 188. stavak 1. zamjenjuje se sljedećim:
„1. U smislu ove komponente, plaćanja u okviru predfinanciranja mogu iznositi 30 % doprinosa Europske unije za posljednje tri godine predmetnog programa. Ovisno o dostupnosti proračunskih sredstava, predfinanciranje se može platiti u dva ili više obroka.”
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 9. prosinca 2011.